Mucsi Sándor

**HORVÁTHÉK KARANTÉN ALATT**

egyfelvonásos

APA (Horváth Zsolt)

ANYA (Horváth Márta)

ZOLIKA (Horváth Zoltán, 4.-es)

NEM SZEREPLŐ SZEREPLŐK

EDIT (Horváth Edit, nyolcadikos nagylány, e-sportoló)

BALÁZS (Horváth Balázs, végzős gimnazista, egész nap alszik)

HAUSMANN ÚR (építési vállalkozó)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*első jelenet*

*Nappal, lakás belső*

APA *(Telefonon hívja a kivitelezőt. Ideges.)* Nem veszi fel... nem veszi fel! Már harmadjára hívom és még... Halló? Jó napot Hausmann Úr. Hétfő van, mondja miért nem jöttek a munkások?... Mi az, hogy nem lehet? Itt áll a házam, tegnap körbe vésték az ablakokat, az egyik most esett ki. Miért nem szóltak a kollégái, hogy nem lehet ablakot nyitni? Minden itt van, már hétkor hozzáfoghattak volna... És ha karantén van, akkor maguk leállnak?... De hát nincs is zárható otthonom, hol maradjak otthon? Április végére ígérték, hogy elkészülnek a felújítással... Most komolyan azt mondja, hogy kijárási tilalmat rendeltek el?!... Fogalma sincs, hogy mikor fognak tudni visszajönni?! Ezt nem mondhatja komolyan! Halló, halló... letette. Az a rohadék, hogy az a...

ANYA *(fürdőköpenyben, papucsban betipeg)* Jaj, drágám ne káromkodjál. Egyébként igazat beszélt. Tényleg kijárási tilalom van. Most küldte át a Julcsi facebookon.

APA Mi?! Mióta nézel te facebookot?

ANYA Drágám ne morogjál már, hát ebben a helyzetben igenis fontos, hogy megfelelően tájékozottak legyünk.

APA Facebookon?

ANYA Tegnap óta felrobbant a fiókom, záporoznak a kérdések. A tanárok nem győzik küldeni a leckét. Szerintem higgadjunk le és gondoljuk át a dolgokat.

ZOLIKA *(rohan be, füzettel a kezében)* Apa! Apa! Írtam egy dalt. Borzalmas lett. Elénekeljem?

APA Jaj, kisfiam, most nem érek rá. Menj anyádhoz.

ZOLIKA Anya! Anya! Írtam egy dalt. Borzalmas lett. Elénekeljem?

ANYA Kisfiam, épp reggelit készítek.

ZOLIKA Dehát a tanár adta fel ezt a feladatot.

APA Melyik tanár?

ANYA Jaj, drágám, hát a Vica néni.

APA Az ki?

ANYA Hát az tanítja a magyart és az éneket.

ZOLIKA Igen, és azt adta fel feladatnak, hogy írni kellett egy dalszöveget. Amit elénekeljünk otthon a szülőknek. Így egyszerre tud adni magyarból és énekből is jegyet.

APA Szenzációs, és mi a dal címe?

ZOLIKA Hát már mondtam nektek, de ti sosem figyeltek. Írtam egy dalt. Borzalmas lett. Elénekeljem?

APA Ez a dal címe?

ZOLIKA Igen.

APA Miért ad fel ilyen hülye feladatot a tanárod?

ANYA Jaj, Zsolt, ne legyél már ilyen a gyerek előtt.

APA *(Idegesen előveszi a telefont)* Na jó, akkor én most visszahívom ezt a Hausmannt. Nem gondolhatja komolyan, hogy így leráz bennünket. Ebben a helyzetben.

ANYA Gyere ide Áron, amíg elkészítem a reggelit, meghallgatom, mit írtál.

APA Kicseng... kicseng... vedd már fel! Halló, Hausmann Úr! Nézze, nem hiszem el, hogy ezt az ablakcserét egy napnál tovább tartana maguknak megcsinálni... Halló, ez hihetetlen, hangposta!

ZOLIKA *(felolvas)* Írtam egy dalt. Borzalmas lett. Írtam egy másikat. De az se tetszett. Hagytam a szöveget. Elővettem a gitárt. Énekeltem. Énekeltem.

ANYA Dehát ez nem is ének. Ez egy vers.

ZOLIKA Mert először fel kell olvasni. Azután jön az ének része. Figyelj, most jön: *(Énekel beleéléssel)* Elénekeltem, de nem hatott meg. Zenéltem, de rám se néztek. Ordítottam, had nevessenek.

APA Szenzációs. És ki fogja ezt osztályozni?

ZOLIKA Fel kell venni videóra és arra adnak jegyet. *(Elrohant a szobájába.)*

ANYA *(Ételt készít és jelzi, hogy mit kell bevásárolni)* Drágám, ha befejezted a zsörtölődést, akkor figyelsz rám egy kicsit?

APA Te nem is aggódsz?

ANYA Hát idegeskedhetsz. De azzal nem lesz könnyebb.

APA Az ablakok körül ki lett szedve a fal. Mert te nagyobbakat akartál.

ANYA Igen, mert nem jött be elég napfény.

APA Most nézd meg a hálót. Nincs rajta ablak. Nem jönnek csinálni. Azzal a lepedővel nem húzzuk ki éjszaka, amit odaraktál. Szerinted ne legyek ideges?

ANYA Szóval, ha túljutottál a lepedőn, akkor el kellene menni, bevásárolni.

APA Hova? Hisz kijárási tilalom van.

ANYA Boltba azért lehet menni.

*Apa Lerogyott egy székbe, a haját dúrta. Csak sóhajtott.*

ANYA Vannak szabályok, amiket be kell tartani.

APA Úgy nézek én ki, mint aki szabályokat akar most betartani?

ANYA Alapos indokkal ki lehet menni. Boltba is mehetünk, de csak kilenc óráig, vagy tizenkettő után.

APA Ez meg mire jó? Mit csinálnak kilenc és tizenkettő között?

ANYA Hát akkor mehetnek az idősek vásárolni.

APA Az idősek.

ANYA Igen, a 65 felettiek. Őket különösen kímélni kell.

APA Reggel bemennek a nem 65 felettiek. Mindent jól összefogdosnak. Majd jönnek a 65 felettiek, akiket kímélni kell? Ez marhaság!

ANYA De szívem, erről törvény van, szóval, mielőtt a másik két gyerek kimászik az ágyból, el kellene, menjünk bevásárolni.

APA Na jó, ebből elegem van. *(Bement a hálóba.)*

ANYA *(blink... blink... blink x25. Üzenet érkezik a telefonjára. Kiteszi az ételt. Kiabál.)* Gyerekeek! Gyertek reggelizni! Utána átnézzük a leckéket, hogy kinek mi lesz a feladata! *(Kézbe veszi a telefont, leül az asztalhoz)* Azannya!*(Kinyitja a laptopot)*

*Zolika* *Úszósapka, szemüveg, fürdőgatya és gördeszkán begurul siklást imitálva*

ANYA *(nevet)* Hát te meg mit csinálsz, bogaram?

ZOLIKA Csak kamerázd le. Az úszástanár is elküldte a feladatokat. A siklást kell gyakorolni, láb összezár, kartempó nélkül.

ANYA *(Kamerázza)* Szóljál a testvéreidnek, hogy jöjjenek reggelizni.

ZOLIKA *(Rohan, bekiabál az egyik ajtón, majd a másikon)* Reggeelii! *(Az asztalhoz ül és elkezd falatozni)* *Balázs még alszik.*

APA *(Laptoppal jön ki a szobából)* Nálad van internet? Már megint vacakol ez a szar. A főnök elrendelte, hogy home offiszban kell folytatni a munkát.

ANYA *(Dolgozik a laptopon)* Nálam is akadozik a net.

APA *(Meglátja Zolikát)* Mi az, lázas a gyerek? Orvoshoz kell vinni?

ANYA Dehogy. Csak úszik.

APA Minek?!

ANYA Mert ez adták fel neki házinak.

APA Hát fiam,...

*Anya rámordul*

APA ...jópofák a tanáraid!

*Zolika Befejezi az evést és berohan a nagylány szobájába*

ANYA Nos szívem. Van a Kréta. Ott adják fel a házikat. A tanárok egy része nyitott google classroomot, ott is adnak fel feladatokat. Van aki facebookon küldi. És van aki e-mailben.

APA *(Leül a laptoppal)* Aha.

ANYA Megnéztem a három gyerek feladatait. Az elmúlt két hét során kb. 300 feladatot adtak fel a tanárok. Van, aki huszonkettőt. Editnek volt egy dolgozata, amit nem írt meg. Balázs pedig három tárgyból áll bukásra, és még nem lehet tudni, hogy mikor fog tudni érettségizni. Szóval segítened kellene egy kicsit.

APA Hogy? Mi van?

ANYA Hát szerintem te segítsél Balázsnak, én pedig foglalkozom a nagylánnyal és a kisfiuval. Kezdésnek mindjárt megcsinálhatnád az infó dolgozatát. Aztán van itt irodalom, történelem, ha belehúzunk, akkor egy hét alatt utolérhetjük magunkat. Hmm?

APA Te most szórakozol velem?

ANYA Nem én. Az iskola. *(Bemegy a hálóba felöltözni. Az ajtót nyitva hagyja)*

APA Na neem, nem, nem. Ez így nem lesz jó. A főnököm elvárja, hogy otthonról dolgozzam, az ablakunk kiesett a hálóban, a többi pedig körbe van vésve, jön be a hideg mindegyik szobában, te pedig hozzám vágod, hogy üljek le a fiunkkal tanulni, aki egész nap alszik, ha pedig kikel az ágyból, akkor pedig tíz órát a neten lóg? Nem fogom helyette megírni a leckéjét.

ANYA Te akartad ezt az ablakcserét. Miért pont most kellett hozzáfogni?

APA Erről nem nyitok vitát, ezt már megbeszéltük.

ANYA *(Csörög a telefonja, kijön a hálóból, befejezi az öltözést és közben felveszi)* Tessék szívem, Orbán Viktor az.

APA Mit akar?

ANYA Hát, hogy maradjunk otthon. Kijárási tilalom van.

APA És ezt személyesen kell megbeszélni vele?

ANYA Ez egy automata üzenet.

APA Akkor meg mi a francnak hallgatod meg?

ANYA Jaj, szívem. Ne idegeskedj, megleszünk valahogy. Egyébként meg igaza van. *(Kinyomja a telefont)*

APA Méghogy ne idegeskedjek? Kell valamit kezdeni ezekkel az ablakokkal. *(Bemegy a hálóba)*

ANYA *(Újabb telefonhívás, felveszi)* Szia anya, hogy vagytok?... Az jó, vigyázzatok magatokra. Tudod, hogy kijárási tilalom van?... Igen... Én is olvasok híreket... Anya, vigyázunk magunkra, nem kell, hogy küldjél extra szűz fokhagymakivonatot... Van még WC papírunk... Baracklekvárt azt kérünk, de kivel akarod küldeni?... Figyelj anya, majd Zsolt elmegy érte, ti most nem mehettek ki... *(Dübögés majd hangos puffanás és csörömpölés hallatszik ki Zolika szobájából)*

ANYA Anya! Le kell most tennem, Zsolt elmegy majd érte, szia.

ZOLIKA *(Rohan ki az ajtón, testnevelés ruhában)* Anyaa! Kidőlt az ablak.

APA *(Kilép a hálóból, munkásruhában. Kezében mérőszalag)* Mi volt ez a dübörgés?

ZOLIKA Apa! Apa! Kidőlt az ablak.

APA Mi a búbánatot csináltál fiam?

ZOLIKA Kinyitottam.

APA Minek nyitod ki az ablakot?

ZOLIKA Mert a tesitanár azt írta, hogy a gyakorlatokat nyitott ablak mellett kell csinálni.

APA Milyen gyakorlatokat? Itt mindenki megbolondult?

ZOLIKA Hát feladta, a szülőknek, hogy építsetek akadálypályát a lakásban, majd mérjétek meg, hogy mennyi idő alatt tudom teljesíteni a kört. És ha már nyitva volt az ablak, akkor nekifogtam a matek házinak is. *(Szaladgál föl-le. Tologatja a bútorokat, dobozokat hoz ki a szobájából)*

ANYA Jaj, kisfiam, még jó hogy nem estél ki az ablakon.

APA Hát én bemegyek most már az iskolába és megmondom a véleményemet.

ANYA Szívem, most nem mehetsz be az iskolába, mert kijárási tilalom van. Az iskola amúgy is zárva van. Egyébként, ha már kimész, akkor el kellene ugranod a szüleimhez.

APA Mi van?!

ANYA Miért van rajtad overál?

APA Nem ülhetek itt karba tett kézzel. Majd én kicserélem az ablakokat.

ANYA De hát te nem is értesz hozzá.

APA Nem baj, majd megtanulom. Felhívtam a kivitelező egyik emberét, segíteni fog.

ANYA Jaj de jó, idejön?

APA Nem. Telefonba fog segíteni.

ANYA *(Nevet)* Na, jó. Akkor én elmegyek bevásárolni egyedül.

APA Most? Nem hagyhatsz magamra a gyerekekkel?

ANYA Ó, dehogyisnem. Zolika, mi a feladat matekból?

ZOLIKA A tanító néni a négyzeteket adta fel leckének. Meg kell mérni egy négyzetet, és berajzolni a füzetbe.

APA Milyen négyzetet?

ZOLIKA Hát én megmértem az ablakot, azután az kiesett. Akkor most mit rajzoljak a füzetbe? *(Berohan Edit szobájába)*

ANYA Akkor majd segítesz neki. Én elmentem. *(Kimegy az ajtón)*

APA *(Kétségbeesetten kiabál utána)* Nem hagyhatsz itt!

ZOLIKA *(Jön ki Edit szobájából)* Edit kéri, hogy rakd vissza az internetet. *(Leül egy székre és lóbálja a lábát)*

APA Nem is nyúltam az internethez. Mi a túró van ezzel a nettel már megint? *(Leül az asztalhoz, telefonál)* Ez nem igaz, kinyom a szolgáltató.

*Zolika Berohan a szobájába. Becsukja az ajtót*

APA *(Pittyen az sms jelző. Hangosan olvassa az üzenetet)* Kedves Ügyfelünk! Kérjük legyen türelemmel, vonalaink jelenleg túlterhelődtek. Önt hívószáma alapján azonosítottuk. Ezúton tájékoztatjuk, hogy szolgáltatásaink minőségének javítása érdekében, korszerűsítési munkákat végzünk hálózatunkon. Az Ön lakcímén található internet, TV és telefonos szolgáltatásban tapasztalható kiesést a tegnapelőtti viharkárok okozzák. A hiba kijavításán dolgozunk, annak elhárításáról tájékoztatjuk. *(Földhöz, majd a falhoz akarja vágni a telefont, de uralkodik magán)* Hallottátok ezt gyerekek? Szerelik a netet, hol van, hol nincs. Úgyhogy ne hozzám gyertek panaszkodni, ha nem éritek el a minecraftot. *(Leül egy székre, fogja a fejét)* Hogy a túróba fogok én a főnökömnek home officeban dolgozni? A viharba! Az ablakok! *(Kimegy az ajtón)*

*Zolika kis szünet után kabátban kijön a szobájából egy füzettel a kezében és leül az asztalhoz. Lóbálja a lábát, ír a füzetbe, dudorászik*

APA *(Kis szünet után bejön. Kezében egy zsák, keverőszárral felszerelt fúrógép és vödör. Lepakol és odamegy Zolikához)* Na, legalább te foglalkozol a házi feladatoddal. Miről írsz?

ZOLIKA Magdikáról.

APA Mi van?! Miért írsz te a Magdikáról? Ki az a Magdika?

ZOLIKA Mert ez a házi feladat.

APA *(föléhajol a füzetnek, majd kajánul mondja)* Jááj, te szerelmes vagy a Mágdikábá.

ZOLIKA *(lekonyuló szájtartással letakarja a füzetét)* Nem is igaz.

APA *(Izgatott lesz, gyorsan leül)* Na, fiam? Mesélj.

ZOLIKA Vica néni azt adta fel, hogy a Magdáról kell írni.

APA És? Milyen ez a Magdika?

ZOLIKA *(Csukott szemmel fölfelé néz, füzetét takarja)* Ühümm. Nem mondom meg.

APA Naa, mutasd már, had lássam.

ZOLIKA Nem!

APA Hát jó. Akkor gyere nekem segíteni.

ZOLIKA Mit? *(Feláll, a füzetet az asztalon hagyja)*

APA Először falazunk. Azután betesszük az új ablakot. Te majd tartod a telefont, hogy lássam hogyan kell ezt csinálni. A szaki pedig majd magyaráz a telefonba.

ZOLIKA Oké. És mit fogunk falazni?

APA Hát az ablak körül a hézagot ki kell, falazzuk.

ZOLIKA Mivel?

APA Ezzel a habarccsal... azt a szuvas tökmagját, hát tégla is fog kelleni hozzá! Igazad van, fiam!

ZOLIKA És honnan veszünk téglát?

APA Hát ez jó kérdés. Asszem el kell menjünk a Tüzépre, vagy a Praktikerbe. Vegyél valami normális hacukát, aztán menjünk.

ZOLIKA Oké. *(Berohan a szobájába)*

APA *(Előveszi a mérőszalagot. Megmér egy ablakot és a telefonját nyokodja. Hangosan számol magában)* 120 x 150, akkor kell mondjuk 15 cm körbe, akkor az annyi mint, 120 szor 2 az 2.4 meg 3, az... öö, 5.3, 15 centivel az annyi mint, 0.8. Hogy? Ez hülyeség. Tehát akkor 5.4 méterbe belefér 15 centivel durván 22 darab tégla. Van 6 ablak, akkor kelleni fog... mi?! 132 darab tégla? Há’ jó sok fog kelleni.

*Zolika kijön a szobából, felöltözve*

APA Na gyere fiam, jó sok téglát fogunk cipelni. *(Kimennek az ajtón)*

ANYA *(Kis idő múlva belép, csomagokat cipel, lepakol az asztalra. Fertőtleníti a kezét)* Huhh, hát ez húzós volt. Gyerekeek, megjöttem*! (Folyamatosan érkeznek a telefonjára az üzenetek)* Jól van már, hát nem dől össze a világ, mennyi házit adnak még fel ezek a tanárok? *(Megnézi Zolika füzetét)* Hát ez meg mi a csuda? *(Mosolyog, leül a laptophoz)* Na nézzük... földrajz... matek... csak öt feladat matekból?! fizika... egyes?! De ez hogy lehet? Pedig a fizikát azt tudtam... és a magyar?... két db ötös, na ez szép. Erre még emlékeztem. Mi lenne ha még tanulna is ez a gyerek?... Nézzük a kisfiút, mi volt ez a magyar feladat?... Ez az? Aha... Írj egy tíz mondatos jellemzést magadról, külső és belső tulajdonságok alapján. *(Nevet)* Hát ez jó és ennek mi köze van Magdikához?... *(Odamegy a füzethez, felveszi. Még jobban nevet)* Neem, Zolika Magdikát olvasott magad helyett. Hát ez nagyon vicces. Magáról kellett volna írnia és ő félreértette. *(visszaül a laptophoz)* Zolikának... 25 feladat jött... Editnek... 42... Balázs?... 36... Hát, ahogy nézem ide egy egész hadsereg nem lenne elég. Akkor talán folytassuk indóval... Zolikának... szöveget megformázni... felsorolás... minden betű legyen más színű? Mi ez kifestőkönyv? (Feláll és pakol ki a szatyrokból. Majd fogja a fejét) Nem vettem WC papírt! Vissza kell menni. Neem!

*Zolika bejön*

ANYA Szia, kisfiam. Hát te meg hol jártál?

ZOLIKA Apával elmentünk téglát venni.

ANYA Minek?

ZOLIKA Mert kell a falazáshoz.

ANYA És apát hol hagytad?

ZOLIKA Kint van. Pakolja a téglát. *(Leül az asztalhoz)*

ANYA Felolvasod nekem amit írtál?

*Zolika csukott szemmel fölfelé néz és vigyorog*

ANYA Légyszi.

ZOLIKA *(Kézbe veszi a füzetet és fölé hajol. Lassan olvas)* Magdika szép lány. A szeme és a haja barna színű. Szeret mosolyogni és viccelődni. Szereti az almát. Szokott játszani a barátnőjével. Ő nem olyan szép, mint Magdika. Szereti a csokit. Az én csokimat is megeszi.

ANYA *(Nevet)* Jajj, kisfiam. Tudod, hogy nem is ez volt a feladat?

ZOLIKA *(Becsukja az egyik szemét és vigyorog)* Magdikáról kellett írni.

ANYA A Vica néni azt írta, hogy írj egy tíz mondatos jellemzést magadról. Te félreértetted. Nem Magdikáról kellett írni, hanem magadról. *(Nevet)*

*Zolikának lefele görbül a szája és leszegett fejjel néz fel anyára*

ANYA *(Megöleli)* Vicces vagy. *(Megpuszilja)*

*Apa kivágódik az ajtó. Berohan, majd nekidől az ajtónak. Megdöbbenten néz anyára*

ANYA Mi történt?

APA Asszem baj lesz.

ANYA Mit csináltál odakint?

APA Elmentünk téglát venni.

*Zolika beszalad a szobájába*

ANYA És miért vagy ilyen rémült?

APA Mert jönnek a kommandósok.

ANYA Hol vettétek azt a téglát?

APA A Tüzépen.

ANYA Akkor miért jönnek a kommandósok?

APA Mert kijárási tilalom van.

ANYA De hát ezért még nem jönnek a kommandósok.

APA De igen. Mert erre járőröztek a rendőrök.

ANYA Naés?

APA Megálltak és beparancsoltak a házba.

ANYA És te mit mondtál nekik?

APA Hát, hogy mennem kell még habarcsért. Mert kiesnek az ablakok a házban. De a rendőr nem hitte el, amit mondok. Kérdezte, hogy ki az, aki ilyenkor cserél ablakot? Erre nekem estek. Gyorsan berohantam a házba, de hívják a kommandósokat.

ANYA Minek?

APA Hát, lehet, hogy mondtam egy-két dolgot, amit nem kellett volna.

ANYA Hát ez szép. Mondtam neked, hogy hagyjuk ezt az ablakcserét. Te erőltetted.

APA Most mit kapod fel a vizet? Most volt meg a pénz az ablakcseréhez.

ANYA Na és ki fog segíteni a gyerekek háziját megírni? Már több, mint 400 feladatot kellene pótolni.

APA Te vállaltad, hogy foglalkozol a gyerekek házi feladatával. Nekem még ott vannak az ablakok és a főnököm már ideges, hogy nem küldtem el neki a havi jelentést. Szerinted, hogy tudok így leülni és a gyerekek házifeladataira koncentrálni?

ZOLIKA (Kijön a szobából és lefekszik a földre)

APA Hát te meg mit csinálsz?

ZOLIKA A tanárnéni azt a feladatot adta, hogy pihenjünk. Lazítani kell.

APA Mi van?! Már a pihenésünket is szabályozzák?

ANYA Csak a gyerekét. A miénket nem.

APA Hát ez kolosszális. És mit csinál egész nap Edit? Balázs, kikelt már az ágyból.

ZOLIKA Balázs még alszik.

ANYA Szívem, tudod, hogy Edit azt az e-sportot játssza. Készül a bajnokságra. Ne legyél ideges, meg fogjuk oldani.

APA Ne legyek ideges? Ezt is feladják majd a tanárok házi feladatnak? Hogy ne legyek ideges? Majd én is mondom a főnöknek, hogy ne legyen ideges. Meg majd küldöm a tanárnéni házi feladatát, hogy lazítson.

ZOLIKA *(Felkel és az ablakhoz szalad)* Kint állnak a rendőrbácsik, meg egy csomó fekete ruhás.

APA *(Az ablakhoz szalad)* Látod megmondtam, hogy ki fognak jönni.

ANYA *(Az ablakhoz megy)* Szívem. Nyugodj meg. Most már legalább leszünk elegen. A házi feladatra is. A fertőtlenítésre is és lesz segítséged az ablakokat beépíteni.

*Sötét*

2020